JURBARKO RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL JURBARKO RAJONO SAVIVALDYBĖS ADMINISTRACIJOS DUOMENŲ ATVĖRIMO TAISYKLIŲ TVIRTINIMO

2016 m. rugpjūčio 22 d. Nr. O1-1011

Jurbarkas

Vadovaudamasi Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo 4 straipsniu ir Viešojo sektoriaus duomenų atvėrimo rekomendacijomis, patvirtintomis Lietuvos Respublikos susisiekimo ministro 2016 m. liepos 20 d. įsakymu Nr. 3-245(1.5E) „Dėl viešojo sektoriaus duomenų atvėrimo rekomendacijų patvirtinimo“.

t v i r t i n u Jurbarko rajono savivaldybės administracijos duomenų atvėrimo taisykles (pridedama).

Administracijos direktorė	Vida Rekešienė

PATVIRTINTA

Jurbarko rajono savivaldybės

administracijos direktoriaus

įsakymu 2016 m. rugpjūčio 22 d. Nr. O1-1011

JURBARKO RAJONO SAVIVALDYBĖS ADMINISTRACIJOS

DUOMENŲ ATVĖRIMO TAISYKLĖS

I SKYRIUS

BENDROSIOS NUOSTATOS

1. Jurbarko rajono savivaldybės administracijos (toliau – Savivaldybė) duomenų atvėrimo taisyklių (toliau – Taisyklės) tikslas – užtikrinti, kad Savivaldybė didintų turimų duomenų bei informacijos prieinamumą ir taip puoselėtų skaidrų Savivaldybės valdymą, skatintų gyventojų įsitraukimą į sprendimų priėmimo procesus ir gerintų verslo plėtros galimybes. Taisykles įgyvendina Savivaldybės Dokumentų ir viešųjų ryšių skyrius.

2. Siekdama minėto tikslo Savivaldybė:

2.1. inicijuoja disponuojamų duomenų informacijos atvėrimą ir publikavimą Jurbarko rajono savivaldybės interneto svetainėje;

2.2. tai daro atvirais formatais, leidžiančiais atveriamus duomenis bei informaciją rasti, atsisiųsti, indeksuoti, rūšiuoti ir pakartotinai naudoti, naudojantis populiariausiais internetiniais paieškos įrankiais ir programine įranga.

3. Taisyklės reglamentuoja Savivaldybės duomenų atvėrimo organizavimą, administravimą ir plėtojimą.

4. Savivaldybės atvėrimo proceso svarbiausi uždaviniai:

4.1. nustatyti bendruosius techninius reikalavimus atveriamiems Savivaldybės duomenims;

4.2. užtikrinti kokybišką visuomenės informavimą apie atveriamus Savivaldybės duomenis;

4.3. sukurti Savivaldybės atvirų duomenų rinkmenų sąrašą.

II SKYRIUS

PAGRINDINĖS SĄVOKOS

5. Taisyklėse vartojamos sąvokos:

5.1. atviri duomenys – Savivaldybės veiklos duomenys, viešai publikuojami Jurbarko rajono savivaldybės interneto svetainėje atviruoju formatu;

5.2. atvirų duomenų naudotojai – verslas, visuomenė, institucijos;

5.3. atvirų duomenų rinkmenų sąrašas – Savivaldybės atvertinų duomenų rinkmenų sąrašas;

5.4. atvirų duomenų teikėjai – Jurbarko rajono savivaldybės administracija;

5.5. atvirų duomenų brandos lygiai – duomenų atvėrimo įvertinimas, leidžiantis apibūdinti kokybinius duomenų prieinamumo, automatinio nuskaitymo ir galimybių juos pakartotinai naudotis aspektus. Skiriami penki brandos lygiai:

5.5.1. I brandos lygis: turinys publikuojamas žiniatinklyje (bet kokiu formatu) pagal atvirą leidimą pakartotinai naudoti informaciją;

5.5.2. II brandos lygis: turinys teikiamas struktūrizuotų duomenų, o ne skenuotų dokumentų forma;

5.5.3. III brandos lygis: turinys teikiamas atviruoju formatu;

5.5.4. IV brandos lygis: teikiant duomenis, žymėjimui naudojami URI elementai, kad vartotojai galėtų sukurti nuorodas į šiuos duomenis;

5.5.5. V brandos lygis: pateikiami duomenys siejami su kitų institucijų ar įstaigų atvirais duomenimis;

5.6. atviras formatas – tai duomenų rinkmenos formatas, kuris nepriklauso nuo platformos ir yra prieinamas visuomenei be jokių apribojimų, kurie galėtų trukdyti pakartotinai naudoti duomenis, – HTML, XML, CSV, XLS, XLSX ir kitų tipų bylos;

5.7. atviras leidimas pakartotinai naudoti informaciją – dokumentas, kuris be apribojimų arba tik su keliais apribojimais suteikia prieigos, pakartotinio naudojimo ir platinimo teises atvirų duomenų naudotojams;

5.8. institucija – Jurbarko rajono savivaldybės administracija;

5.9. pareiškėjas – Lietuvos Respublikos pilietis; valstybės, pasirašiusios Europos ekonominės erdvės susitarimą, pilietis; užsienietis, turintis leidimą gyventi Lietuvos Respublikoje ar šių asmenų grupė; Lietuvos Respublikos juridinis asmuo, juridiniai asmenys ar kitos organizacijos, įregistruotos valstybėje, pasirašiusioje Europos ekonominės erdvės susitarimą, ar jų atstovybės ir filialai, įsteigti Lietuvos Respublikoje.

III SKYRIUS

DUOMENŲ ATVĖRIMAS

6. Savivaldybė ir jai pavaldžios įstaigos atveria savo veiklos duomenis ir informaciją, išskyrus atvejus, kai informacijos publikavimas gali pažeisti teisę į asmens privatumą, komercinio konfidencialumo susitarimus, atskleisti valstybės paslaptį, daryti žalą valstybės saugumui ir kitus įstatymuose numatytus atvejus. Tais atvejais, kai planuojama skelbti informacija gali pažeisti konfidencialumo susitarimą ir/ar atskleisti trečiojo asmens komercinę paslaptį, Savivaldybė ir jai pavaldi įstaiga turi skelbti tik tokią informacijos dalį, iš kurios negalima būtų nustatyti trečiojo asmens (paslaugų ir/ar prekių tiekėjo/teikėjo) pavadinimo, prekės ženklo ar kitaip jo identifikuoti.

7. Atveriami duomenys ir informacija turi apimti, bet neapsiriboti:

7.1. Savivaldybės darbuotojų darbo užmokesčio informacija;

7.2. Savivaldybės biudžeto informacija, kurioje išsamiai nurodomi gautų lėšų šaltiniai ir jų panaudojimas;

7.3. Savivaldybės veiklos duomenys ir informacija;

7.4. nekilnojamojo turto sandoriai;

7.5. duomenys ir informacija apie vykdomus ir planuojamus Savivaldybės projektus;

7.6. viešųjų pirkimų informacija;

7.7. rengiami ir išduoti statybų leidimai;

7.8. visuomenės dažnai prašomi duomenys ir informacija;

7.9. darbuotojų pareigybių aprašymai ir darbo reglamentai;

7.10. teisės aktai, jų projektai ir veiklos reglamentai, priimti Savivaldybės.

8. Atvirų duomenų rinkmenų sąraše nurodoma:

8.1. atvertinų duomenų ir informacijos rinkmenų pavadinimai;

8.2. šių rinkmenų atvėrimo data;

8.3. šių rinkmenų atnaujinimo periodiškumas valandomis, dienomis, savaitėmis arba mėnesiais;

8.4. jei ketinama atverti I arba II brandos lygio duomenis, turi būti nurodoma, kada planuojama tokius duomenis ar informaciją pateikti III ar aukštesniu duomenų brandos lygiu.

9. Atvirų duomenų rinkmenų sąrašą sudaro Savivaldybės Dokumentų ir viešujų ryšių skyrius.

10. Atvirų duomenų rinkmenų sąrašas sudaromas remiantis šiais kriterijais:

10.1. disponuojamų Savivaldybės duomenų ir informacijos tikslumas bei patikimumas;

10.2. atvertinų duomenų ir informacijos reikšmė didinant Savivaldybės skaidrumą, efektyvumą ir paslaugų teikimo kokybę;

10.3. atvertinų duomenų ir informacijos reikšmė įgyvendinant Savivaldybės išsikeltus strateginius tikslus;

10.4. potenciali atvertinų duomenų ir informacijos ekonominė nauda.

11. Savivaldybės atvirų duomenų srityje turi būti:

11.1. publikuojami Savivaldybės atviri duomenys, nurodyti šių Taisyklių 6 ir 7 punktuose;

11.2. nuorodos į kitų duomenų teikėjų atvertas duomenų rinkmenas, kai yra įžvelgiama nauda susieti tokią informaciją.

12. Savivaldybės atvirų duomenų srityje publikuojamus duomenis ir informaciją atvirų duomenų naudotojai gali naudoti pakartotinai, kaip nustatyta įstatymuose ir kituose teisės aktuose.

13. Savivaldybės atviras leidimas pakartotinai naudoti informaciją suteikia teisę pareiškėjui be atskiro institucijos sutikimo gautą informaciją:

13.1. viešai skelbti bet kokiu būdu, taip pat padaryti ją viešai prieinamą internetu ar kitais elektroninių ryšių tinklais;

13.2. atgaminti bet kokia forma ar būdu;

13.3. versti į kitas kalbas;

13.4. adaptuoti, apdoroti ar kitaip perdirbti;

13.5. platinti ir kitaip teikti (perduoti) tretiesiems asmenims.

14. Iš institucijos gauta informacija negali būti iškraipoma ir (arba) naudojama siekiant tiesiogiai reklamuoti produktus ar paslaugas arba siekiant sudaryti prielaidą, kad produktas ar paslauga yra institucijos remiami ar kitaip skatinami, taip pat naudojama neteisėtais, nedorais, apgaulingais, nesąžiningais tikslais ar remiant tokius tikslus ir naudojama taip, kad klaidintų trečiuosius asmenis.

15. Pareiškėjas, pakartotinai naudodamas iš institucijos gautą informaciją, privalo nurodyti informacijos šaltinį ir datą, kada informacija buvo gauta, taip pat užtikrinti, kad nebus pažeistos kitų asmenų teisės ir teisėti interesai.

16. Savivaldybės atviras leidimas pakartotinai naudoti informaciją ir nuoroda į Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymą yra skelbiami viešai Savivaldybės interneto svetainėje.

17. Informacija pakartotinai naudoti teikiama neatlygintinai, išskyrus teisės aktuose nustatytus atvejus.

IV SKYRIUS

DUOMENŲ ATVĖRIMO ĮGYVENDINIMAS

18. Už Savivaldybės duomenų atvėrimą yra atsakingas Savivaldybės Dokumentų ir viešųjų ryšių skyrius, kuris:

18.1. sudaro ir periodiškai atnaujina bei papildo Savivaldybės duomenų rinkmenų sąrašą Savivaldybės padalinių pateiktais duomenimis;

18.2. nustato duomenų rinkmenų atvėrimo terminus ir jų atnaujinimo periodiškumą;

18.3. automatizuotu arba rankiniu būdu užtikrina atvertų duomenų atnaujinimo Savivaldybės atvirų duomenų srityje periodiškumą;

18.4. didina atvertų duomenų brandos lygį;

18.5. informuoja merą ir Savivaldybės direktorių apie šių Taisyklių pažeidimus.

19. Savivaldybės padaliniai privalo teikti Savivaldybės Dokumentų ir viešųjų ryšių skyriui duomenis kaip numatyta šių taisyklių 6 punkte bei bendradarbiauti duomenų atvėrimo klausimais.

_______________________